
Изх. № 38/20.05.2026 г.

ДО
ПРОФ. ГЕОРГИ ВЪЛЧЕВ
МИНИСТЪР НА ОБРАЗОВАНИЕТО И НАУКАТА



ПОЗИЦИЯ И ПРИЗИВ
НА НЕЗАВИСИМИЯ УЧИТЕЛСКИ СИНДИКАТ
ОТНОСНО ПРИОРИТЕТНИТЕ ПОЛИТИКИ В СФЕРАТА НА СРЕДНОТО ОБРАЗОВАНИЕ

УВАЖАЕМИ ГОСПОДИН МИНИСТЪР,

Независимият учителски синдикат към КНСБ Ви честити встъпването в длъжност министър на образованието и науката на Република България.
Приемете нашите пожелания за крепко здраве, вдъхновение, увереност и значими успехи в отговорната мисия да ръководите една от най-важните системи за развитието на българската държава и общество – образованието.
Ние от НУС се обръщаме към Вас в момент, в който българското образование се нуждае от сериозна реформа и модернизация, открита и последователна държавна воля, стабилност и смелост за промяна.
Независимият учителски синдикат изразява своята твърда позиция, че устойчивото развитие на страната зависи пряко от спокойствието и сигурността в образователната система. Считаме за недопустимо забавянето на ключови реформи и финансови ангажименти, договорени с учителското съсловие. За нас образованието не е просто разход в бюджета, а инвестиция в националния капитал.
Представяме пред Вас визията на членовете на Независим учителски синдикат към КНСБ за актуалните приоритети в образованието. Надяваме се активно да си сътрудничим за осъществяването им през управленския Ви мандат. 
НУС, като заявява убедеността на своите членове, че развитието на образованието трябва да продължи да бъде стратегически национален приоритет за страната ни, настоява за следните бюджетни политики: 
· Устойчиво финансиране: Осигуряване на средства за средното образование в размер на не по-малко от 5% от БВП. Целта е поетапно достигане на нива с 1% над средните за Европейския съюз;
· Осигуряване на ежегоден ръст на единните разходни стандарти за финансиране на образователните институции с минимум 20%;
· Ежегодно увеличение на работните заплати на персонала в системата на средното образование, което да осигури запазване на размера на СРЗ за средно образование 125% спрямо СРЗ за страната;
· Заплатата на работещите в сферата на образованието да бъде гарантирана и устойчива;
· Осигуряване действието на Националните програми в системата на  предучилищното и училищното образоване, финансирани от републиканския бюджет.
Според нас с приемане на така представените предложения ще се утвърди приоритетно място на образованието в държавната политика. Убедени сме, че инвестирането в областта на образованието и в подрастващото поколение е гаранция не само за успешно преодоляване на кризата, но и за бъдещия просперитет на държавата. 
НУС акцентира върху необходимостта от промени в нормативните актове на МОН за утвърждаване на ефективна система за образование и обучение. 
[bookmark: _Hlk229936992]В тази връзка синдикатът ни отчита необходимост от ПРИЕМСТВЕНОСТ по посока набелязаните досегашни промени в законодателната реформа в ПУО – конкретно законопроектът за изменение и допълнение на ЗПУО, отразяващ промени, продиктувани от негативните оценки за състоянието на ПУО в докладите на ОИСР и Европейската комисия.
НУС, след проведени работни срещи със своите членове и реализирана анкета с ръководния състав, одобри възловите пунктове за промяна, залегнали в проекта – основно  езикова интеграция и повтаряне на първи клас, пълна забрана на телефоните в училище, мерки при неприемливо поведение, час по възпитание в добро и формиране на ценности – добродетели и религия, ново оценяване на учениците, промяна в РУП /рамкови учебни планове/ и програми и др. В процентно отношение одобрение/неодобрение анкетата е качена на сайта на НУС.
Набелязаните досегашни промени в законодателната реформа в ПУО, поради липса на време и неотложност, трябва да бъдат използвани като база за реализация на политиките на системата на средното образование.
НУС поставя на внимание значимите проблеми в системата на средното образование, за които във времето само се говори и нищо не се прави па посока реализация и реформиране:
· Липсата на комуникация в основните направления в средното образование, която води до образователни дефицити, емоционален стрес и влошени взаимоотношения;
· Осъвременяване на учебните планове;
· Олекотяване на учебните програми;
· Осъвременяване и олекотяване на учебното съдържание и учебници;
· Връщане в образователната среда на уважението към правилата, възпитанието, дисциплината и уважението към учителя.
[bookmark: _Hlk229771268]НУС акцентира върху незабавна необходимост от промени в нормативните актове на МОН за утвърждаване на ефективна система за образование, обучение, продължаваща квалификация и условия за професионално развитие на педагогическите специалисти, а именно:
· Незабавен преглед и актуализация на учебните програми с цел намаляване на фактологическата натовареност с до 30%. Програмите трябва да са ориентирани към придобиване на ключови компетентности, а не към механично запаметяване на академични термини;
· Реално намаляване на обема на новия материал с 30% за сметка на 70% проектно базирано обучение и практически упражнения. Редакция на учебното съдържание с цел повече време за усвояване и затвърждаване на знанията;
· Пълна забрана за използването на мобилни телефони в училище, освен за строго образователни и медицински цели или при форсмажорни обстоятелства;
· Интензивна езикова подкрепа по български език в подготвителен клас или въвеждане на „филтър“ в първи клас;
· Учениците от първи клас да повтарят класа при неусвояване на образователния минимум;
· [bookmark: _Hlk229945653]Облекчаване на процедурата по налагане на санкции на ученици, като се минимизират външни влияния в този процес.
· Грижата за учителя да бъде част от приоритетите в образованието, включващ:
- Съхраняване на учителя и ефективно намаляване на административната тежест по конкретни мотивирани искания от социалните партньори;
- Подкрепа и защита на педагогическите специалисти, криминализиране на посегателството над учители;
- Осигуряване на безопасни и здравословни условия на труд от работодателите;
- Развитие и разширяване на политиките за повишаване квалификацията и кариерното развитие на педагогическите специалисти. Реален достъп до съвременни обучения и методики, а не само формални обучения;
- Промяна на нормативната база и реда за ползване на средствата от Учителския пенсионен фонд - същите да се ползват пожизнено и безусловно, дори при ранно пенсиониране на учителите по чл. 69в от КСО;
- По-добри социални гаранции и условия за ранно пенсиониране или преквалификация.
Други, належащи във времето: 
· Разширяване на политиките за дигитализация в образованието, инвестиции в изграждането на нови сгради и разширения. Привеждане на всички училищни сгради в унисон със стандарта за физическата среда - STEM кабинети, зони за отдих и достъпна среда за децата със СОП;
· Развиване на системата на професионалното дуално обучение, като чрез данъчни облекчения се стимулира бизнеса за по-активно участие и включване в обучението;
· Оптимизиране на професионалното образование, актуализиране на списъка на професиите спрямо нуждите на „зелената“ и дигиталната икономика;
· Надграждане на платформата „Дигитална раница“ с атрактивно съдържание, което да повишава дигиталната грамотност като основа за навлизане в света на изкуствения интелект и фотонните технологии;
· Да се разшири и прецизира обхватът на националните програми за развитие на средното образование, като се гарантира ежегоден ръст на целевите средства от републиканския бюджет;
· Връщане към образователна структура 4-4-4 - основно образование след завършен осми клас;
· Намаляване броя на децата и учениците в паралелките и групите в образователните институции;
· Осъвременяване на програмните системи за детските градини, за да се вписват хармонично в цялостната образователна система;
· Осигуряване на средства за психолози и педагогически съветници във всяка институция, без това да зависи от броя на учениците;
· Назначаване на помощник-учители за подкрепа при работата с деца и ученици със СОП;
· Ограничаване влиянието, регулиране и прецизиране критериите за подбор на съществуващите НПО в образованието.

Независимият учителски синдикат изразява своята увереност, че развитието на образованието трябва да продължи да бъде стратегически национален приоритет за страната ни! Трябва заедно, в единодействие с всички социални партньори, да променим системата и да върнем доверието в институцията ОБРАЗОВАНИЕ.


С уважение,

Аспарух Томов 
Председател на НУС

